WHA ปิดบวก 4% หลังตั้ง “เหว่ย หัว” มุ่งยกระดับส่วนร่วมศก.-การค้าระหว่างปท.
WHA ปิดบวก 4% หลังตั้ง “เหว่ย หัว กั๋ว ไท่ (ซานย่า) บิสซิเนส คอนซัลติ้ง จำกัด” หวังยกระดับส่วนร่วมศก.-การค้าระหว่างปท. พร้อมการพัฒนาตลาดและการจัดการข้อมูลทางการตลาด และบริการให้คำปรึกษา

1 ธ.ค. 2564

ผู้สื่อข่าวรายงานว่าวันนี้ (1 ธ.ค.2564) ราคาหุ้น  บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ปิดตลาด อยู่ที่ระดับ 3.42 บาท เพิ่มขึ้น 0.14 บาท หรือ 4.27% โดยทำจุดสูงสุดที่ 3.44 บาท และทำจุดต่ำสุดที่ 3.26 บาท ด้วยมูลค่าการซื้อขาย 570.11 ล้านบาท

ทั้งนี้ราคาหุ้น WHA ที่ปรับตัวขึ้นมาบนเนื่องจาก WHA รายงานว่า บริษัท ดับบลิวเอชเอ อินดัสเตรียล ดีเวลลอปเมนท์ อินเตอร์เนชั่นแนล จำกัด บริษัทย่อยของบริษัทฯ ที่ถือหุ้นโดยอ้อมผ่านบริษัท ดับบลิวเอชเอ อินดัสเตรียล ดีเวลลอปเมนท์ จำกัด (มหาชน) ได้จัดตั้งบริษัทย่อยแห่งใหม่ในประเทศจีน โดยใช้ชื่อบริษัท เหว่ย หัว กั๋ว ไท่ (ซานย่า) บิสซิเนส คอนซัลติ้ง จำกัด (Wei Hua Guo Tai (Sanya) Business Consulting Co. Ltd.)
โดยมีวัตถุประสงค์เพื่อยกระดับการมีส่วนร่วมในเศรษฐกิจและการค้าระหว่างประเทศ การพัฒนาตลาดและการจัดการข้อมูลทางการตลาด และบริการให้คำปรึกษา โดยทุนจดทะเบียนเริ่มต้น Renminb 500,000 หรือประมาณ 2.5 ล้านบาท ทั้งนี้บริษัท ดับบลิวเอชเอ อินดัสเตรียล ดีเวลลอปเมนท์ อินเตอร์เนชั่นแนล จํากัด ถือหุ้นร้อยละ 100